CELEX: 32021R0576
Language: bg
Date: 2020-11-30 00:00:00
Title: Делегиран регламент (ЕС) 2021/576 на Комисията от 30 ноември 2020 година за изменение на приложение III към Регламент (ЕС) № 978/2012 с оглед на включване на Република Узбекистан сред държавите, ползващи се от тарифните преференции по ОСП +

9.4.2021   
               
               
                  BG
               
               
                  Официален вестник на Европейския съюз
               
               
                  L 123/1
               
            
         ДЕЛЕГИРАН РЕГЛАМЕНТ (ЕС) 2021/576 НА КОМИСИЯТА
         от 30 ноември 2020 година
         за изменение на приложение III към Регламент (ЕС) № 978/2012 с оглед на включване на Република Узбекистан сред държавите, ползващи се от тарифните преференции по ОСП +
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 10, параграф 4 от него,
         като има предвид, че:
         
                     (1)
                  
                  
                     В член 9, параграф 1 от Регламент (ЕС) № 978/2012 са определени конкретните условия, при които тарифните преференции в рамките на специалния насърчителен режим за устойчиво развитие и добро управление (ОСП+) могат да се предоставят на държавите заявители. За да се ползва от режима, държавата следва да бъде считана за уязвима. Тя следва да е ратифицирала всички конвенции, изброени в приложение VIII към Регламент (ЕС) № 978/2012, и в най-новите налични заключения на съответните наблюдаващи органи не следва да е констатирано тежко нарушение във връзка с ефективното прилагане на някоя от тези конвенции. По отношение на никоя от съответните конвенции държавата не следва да е формулирала резерва, която е забранена от конвенцията или за изключителните цели на член 9 от Регламент (ЕС) № 978/2012 се счита за несъвместима с предмета и целта на дадената конвенция. Държавата следва да приеме без резерви изискванията за докладване, наложени с всяка от конвенциите, и да поеме обвързващите ангажименти, посочени в член 9, параграф 1, букви г), д) и е) от Регламент (ЕС) № 978/2012.
                  
               
                     (2)
                  
                  
                     Държава — бенефициер по ОСП, която желае да се ползва от ОСП+, следва да отправи искане за целта, придружено от изчерпателна информация за ратификацията на съответните конвенции, формулираните от същата държава резерви и възраженията по отношение на тези резерви от другите страни по конвенцията, както и за поетите от държавата обвързващи ангажименти.
                  
               
                     (3)
                  
                  
                     На 9 юни 2020 г. Комисията получи искане за ползване на ОСП+ от страна на Република Узбекистан.
                  
               
                     (4)
                  
                  
                     След като разгледа искането, Комисията установи, че Република Узбекистан отговаря на условията за предоставяне на режима по член 9, параграф 1 от Регламент (ЕС) № 978/2012. Поради това ОСП+ следва да се предостави на Република Узбекистан и приложение III към Регламент (ЕС) № 978/2012 следва да се изменени съответно.
                  
               
                     (5)
                  
                  
                     В съответствие с член 13 от Регламент (ЕС) № 978/2012 Комисията ще следи статуса на ратификациите на съответните конвенции и тяхното ефективно прилагане от страна на Република Узбекистан, както и сътрудничеството ѝ с компетентните наблюдаващи органи,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В колони А и Б от приложение III към Регламент (ЕС) № 978/2012 се добавят съответно следната държава и съответстващият азбучен код:
            
               
                           „UZ
                        
                        
                           Република Узбекистан“.
                        
                     
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 ноември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 303, 31.10.2012 г., стр. 1.